Tarybos sprendimas
2001 m. lapkričio 6 d.
iš dalies keičiantis Sprendimą 2000/24/EB, kad būtų galima išplėsti Europos investicijų bankui suteiktos Bendrijos garantijos taikymą paskoloms, skirtoms finansuoti projektus Jugoslavijos Federacinėje Respublikoje
(2001/778/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Po pastarųjų politinių įvykių Jugoslavijos Federacinėje Respublikoje (JFR) susikūrė demokratinės Vyriausybės ir JFR įsipareigojo vykdyti politinės ir ekonominės reformos programas pagal Europos Sąjungos Stabilizavimo ir asociacijos proceso pietryčių Europos šalims sąlygas.
(2) 2000 m. spalio 9 d. Bendrųjų reikalų taryba nusprendė panaikinti Serbijai taikomas sankcijas ir visiškai įtraukti JFR į Stabilizavimo ir asociacijos procesą.
(3) JFR šiuo metu susiduria su rimtais ekonominiais ir finansiniais iššūkiais, su pereinamojo laikotarpio šalims būdingais sunkumais, iškylančiais dėl ginkluotų konfliktų ir sankcijų padarinių.
(4) Šiuo metu svarbu parodyti Europos Sąjungos paramą JFR jai įgyvendinant politinės ir ekonominės reformos programą remiant JFR investicijas į infrastruktūrą ir privataus sektoriaus plėtrą.
(5) Todėl reikia suteikti Europos investicijų bankui (EIB) įgaliojimą teikti garantijas, kad jis galėtų pasirašyti skolinimo operacijas JFR.
(6) EIB nurodė galįs ir norįs teikti paskolas JFR iš savo nuosavų išteklių pagal savo statutą.
(7) EIB paskolos su Bendrijos garantija turėtų būti suteikiamos tik tada, jei visos JFR valstybinės įstaigos visiškai įvykdys visus neįvykdytus finansinius įsipareigojimus Europos Bendrijoms ir EIB, ir tik tada, jei suteikdama garantiją JFR prisiims atsakomybę už dar neįvykdytus įsipareigojimus.
Šiuo atveju, kaip ir visais kitais atvejais, EIB taiko savo paskoloms su Bendrijos garantija geriausią bankininkystės praktiką, tai pat ir nepriima naujų įsipareigojimų iš skolininkų arba garantų, kurie nevykdo skolos įsipareigojimų EIB.
(8) 2001 m. spalio mėn. JFR padengė visus savo įsiskolinimus tą dieną Europos Bendrijoms ir EIB.
Be to, 2001 m. rugsėjo mėn. JFR parlamentas ratifikavo susitarimą su EIB, pagal kurį JFR prisiėmė atsakomybę už visus JFR valstybinių įstaigų neįvykdytus įsipareigojimus EIB.
(9) 1994 m. spalio 31 d. Taryba priėmė Reglamentą (EB, Euratomas) Nr. 2728/94, sukuriantį Veiklos užsienyje garantinį fondą [2].
(10) JFR turėtų būti suteikta visuotinė garantija, garantuojanti bendrą EIB skolinimo užsienyje įsipareigojimą, nustatytą 1999 m. gruodžio 22 d. Tarybos sprendime 2000/24/EB, suteikiančiame Europos investicijų bankui garantiją dėl nuostolių, susijusių su paskolomis projektams už Bendrijos ribų (Vidurio ir Rytų Europoje, Viduržemio jūros šalyse, Lotynų Amerikoje ir Azijoje, ir Pietų Afrikos Respublikoje) [3], ir paskolų limitai turėtų būti padidinti. Todėl Sprendimas 2000/24/EB turėtų būti atitinkamai pakeistas.
(11) Šiam sprendimui priimti Sutartis nenumato kito pagrindo nei numatytas 308 straipsnyje,
NUSPRENDĖ:
1 straipsnis
Sprendimo 2000/24/EB 1 straipsnis iš dalies keičiamas taip:
1. Straipsnio 1 dalies antros pastraipos antras sakinys iš dalies keičiamas taip:
a) įžanginėje frazėje "19110 mln. eurų" pakeičiama į "19460mln. eurų";
b) pirmoje įtraukoje "8930 mln. eurų" pakeičiama į "9280 mln. eurų".
2. Straipsnio 2 dalies pirmoje įtraukoje po žodžio "Estija" įterpiami žodžiai "Jugoslavijos Federacinė Respublika".
2 straipsnis
Šis sprendimas įsigalioja jo paskelbimo Europos Bendrijų oficialiajame leidinyje dieną.
Priimta Briuselyje, 2001 m. lapkričio 6 d.